རང་ཉིད་ཀྱིས་རང་ཉིད་ལ་མཐོང་ཆུང་དང་བརྙས་བཅོས་བྱས་ནས་དེའི་ཕྱོགས་ལ་གོམས་པ་སྤོ་ནས་ལམ་འགག་དེར་འགྲོ་མ་ཕོད་པའི་སྐྱོན་རེད།གང་ལྟར་ང་ཚོ་བུད་མེད་ཚོས་གཞན་པས་བཤད་པ་བཞིན་རང་ཉིད་ཀྱིས་མི་འཇོན་སྙམ་པའི་ནད་རོ་འདི་ཀླད་པ་ནང་ནས་མ་དོར་བར་དུ་རང་ཉིད་ཀྱི་ཐོབ་ཐང་ལ་བརྩོན་ལེན་བྱེད་པའི་སེམས་ཤུགས་དང་སྤོབས་པ་ནམ་ཡང་སྐྱེ་མི་སྲིད།ང་ཚོས་རང་ཉིད་ཀྱི་ཐོབ་ཐང་ལ་རང་ཉིད་ཀྱིས་བརྩོན་ལེན་དང་འབད་པ་བྱེད་ནས་མི་གཞན་གྱིས་གང་བྱུང་བེད་སྤྱོད་གཏོང་དུ་ཆོག་པའི་ཅ་ལག་ལྟ་བུ་ཞིག་བྱེད་དུ་གཅུག་མི་རུང་།དཔེར་ན།ང་ཚོའི་རྒྱལ་ཁབ་ཀྱི་ལས་བྱེད་པ་ཚོས་ཁོང་ཚོ་ད་ལྟ་ཐོབ་བསྡད་པ་དང་དབང་བསྡད་པའི་ཐོབ་ཐང་དང་གོ་ས་དེ་དག་ཁོ་རང་ཉིད་ཀྱིས་དཀའ་ངལ་དང་དཀའ་ཚེགས་ལ་མི་འཛེམ་པར་སེམས་སྤོབས་ཆེན་པོའི་ངང་ནས་འབད་པ་ལྷོད་མེད་བྱས་ནས་ཐོབ་ཐང་དེ་རང་ཉིད་ལ་ཐོབ་ཡོང་བ་ཞིག་རེད།གང་ལྟར་དེ་ཚོ་ཙམ་མ་ཟད་རང་ཉིད་ལ་ཐོབ་ཐང་དང་གོ་ས་ཡོད་པའི་མི་ཞིག་ཡིན་ནས་བཟུང་ལམ་འགག་དེར་བརྒྱུད་ནས་ཡོང་བ་ཤ་སྟག་ཡིན་རྩང་།ང་ཚོས་ཀྱང་རང་ཉིད་ཀྱིས་རང་ཉིད་ལ་ཡིད་ཆེས་དང་སེམས་སྤོབས་ཆེན་པོས་མདུན་བསྐྱོད་ཀྱི་གོམ་ཞིང་ཆེ་རུ་སྤོ་རྒྱུའི་དམ་བཅའ་སྙིང་ལ་གཟེར་གྱིན་དུས་རབས་རིམ་པའི་མི་གྲལ་ནས་ཤར་བསྐྱོད་བྱེད་དགོས་པ་གལ་ཆེ།དཔེར་ན།མི་གཞན་གྱིས་འདི་ལྟར་རང་ཉིད་ཀྱིས་ཐོབ་ཐང་ལ་རང་ཉིད་ཀྱིས་བརྩོན་ལེན་ཐུབ་དུས་ང་ཚོས་ཀྱང་ལོས་བྱེད་ཐུབ་སྙམ་པའི་སྙིང་སྟོབས་ཀྱི་འདུ་ཤེས་མ་ཉམས་པར་བྱེད་དགོས།